Tegniese ontleding: MTN se lang wag vir kopers | Netwerk24
Deur Frans de Klerk en Christelle de Klerk 30 Maart 2020 05:01
MTN is 'n selfoonoperateur wat hoofsaaklik fokus op opkomende markte. Hy het meer as 240 miljoen klante in 21 geografiese gebiede.
Luidens sy finansiële resultate vir die tydperk tot einde September 2019 het sy intekenare op 'n kwartaalgrondslag met 3,5 miljoen tot 243,7 miljoen toegeneem en sy omset het op 'n jaargrondslag met 9,6% gestyg.
Die Chaikin-aanwyser, oftewel die volume-akkumulasie-ossilator, bestaan uit die verskil tussen twee eksponensiële bewegende gemiddeldes (gewoonlik drie en tien dae) in die aanwyser. Die akkumulasie-verdelingslyn kan gebruik word om die prysbeweging of verskille in die prysbeweging te bevestig.
Ons weet dat alle aandele oorverkoop is ná die massiewe winsneming wat onlangs plaasgevind het. Ons kan die aanwyser gebruik om te identifiseer wanneer die "ingeligte kapitaal" (die groot geld) begin akkumuleer.
Die waterval-formasie (negatief) wys dat die aandeelprys letterlik in duie gestort het. Die voordeel van die watervalformasie is heel dikwels dat die aandeel die een of ander tyd steun vind en dan 'n pragtige herstellopie aan die gang sit.
Die nullyn op die Chaikin-aanwyser is op die punt om in 'n steun te verander en wanneer dit gebeur, beteken dit die "ingeligte kapitaal" het begin akkumuleer. 'n Haarnaaldboog-laagte (moontlik positief) is bevestig toe R35,80 in steun verander het.
Die drie-dae- bewegende gemiddelde (groen lyn) het in 'n steun verander. Die sentiment vir die aandeel op kort termyn sal egter in positief verander wanneer die drie-dae- bewegende gemiddelde opwaarts deur die agt-dae- bewegende gemiddelde breek.
Drie vensters wag hoër: tussen R53 en R54,20; tussen R60,11 en R62,42; en tussen R69 en R75,36.
Spekulante: Koop of oorweeg 'n langposisie bo lyn A (R36,21), maar gebruik R21,13 as keerverlies om kapitaal te beskerm. Die moontlike teikens na bo is R42,30, R46,15, R49,23, R52,30, R53, R54,20, R60,11 en R62,42.
Medium- tot langtermynbeleggers: Op die weekgrafiek is daar twee vensters – tussen R53 en R53,90 en weer tussen R69 en R74,75 – wat as moontlike teikens vir die langtermynbelegger kan dien. Ongelukkig dien die week se kers nie as 'n moontlike tegniese koop nie. Beleggers sal moet wag op tegniese bevestiging.
* Frans en Christelle de Klerk is onafhanklike tegniese ontleders. Christelle is ook 'n geregistreerde makelaar. Kontak hulle by www.fransdeklerk.com of www.chris-tell.com. Twitternaam: TraderFrans